৬ বছর পর ইডেনে টেস্ট ম্যাচ! কেমন হবে পিচ? জানুন বড় আপডেট

ওয়েব ডেস্ক: প্রায় ছ’ বছর পর ক্রিকেটের নন্দনকাননে ফিরছে টেস্ট ক্রিকেট। কলকাতার ইডেন গার্ডেন্সে (Eden Gardens) ১৪ নভেম্বর থেকে শুরু হচ্ছে ভারত-দক্ষিণ আফ্রিকা (India Vs South Africa) প্রথম টেস্ট। এই ম্যাচকে (Test Match) ঘিরে ইতিমধ্যে শহরের ক্রিকেটপ্রেমীদের মধ্যে উত্তেজনা তুঙ্গে। ইতিমধ্যে বিক্রি হয়ে গিয়েছে সমস্ত টিকিট। কারণ শেষবার ২০১৯ সালে বাংলাদেশর বিরুদ্ধে পিঙ্ক বল টেস্টের সাক্ষী হয়েছিল ইডেন। দীর্ঘদিন পর ইডেনের এই টেস্টে কি বাজিমাত করতে পারবে ভারত? ভারতীয় দলের সুবিধা অনুযায়ী কি তৈরি হচ্ছে বাইশ গজ? চলুন জেনে নেওয়া যাক।

মঙ্গলবারের আগেই ইডেনে হাজির হয়েছেন দুই দলের অনেক সদস্য। শীতের শুরুর সকালে পিচের পাশে দীর্ঘ বৈঠকও সেরে ফেলেছেন ভারতীয় দলের কোচ গৌতম গম্ভীর, অধিনায়ক শুভমন গিল ও বোলিং কোচ মর্নি মর্কেল। পাশাপাশি এদিন অনুশীলনে নামেন সাতজন ভারতীয় ক্রিকেটার। গিলকে দেখা যায় বাঁহাতি স্পিনারের বলে দীর্ঘক্ষণ নেট প্র্যাকটিস করতে, অন্যদিকে বুমরা প্রায় চল্লিশ মিনিট ধরে বল করেন পূর্ণ ছন্দে।

আরও পড়ুন: দৃষ্টিহীন মহিলাদের ক্রিকেট বিশ্বকাপে ভারত! কবে শুরু? জেনে নিন

বোর্ড সূত্রে জানা গিয়েছে, ম্যাচের চার দিন আগে পর্যন্ত ইডেনের পিচে ‘লাইভ গ্রাস’ প্রায় নেই বললেই চলে। খেলা শুরুর সময় ঘাসের উচ্চতা থাকবে মাত্র দুই মিলিমিটার। প্রথম দিকে পেসারদের জন্য কিছুটা সহায়ক হলেও ম্যাচ এগোলে ধীরে ধীরে বল পুরনো হয়ে যাবে, যা রিভার্স স্যুইংয়ের জন্য আদর্শ। ইডেনের কালো মাটির পিচ প্রথম দু’দিন বাউন্স দিলেও তৃতীয় ও চতুর্থ দিনে মন্থর হয়ে উঠবে। পরিসংখ্যানও ইডেনকে পেসারদের প্রিয় ভেন্যু হিসেবে প্রমাণ করেছে। গত ১৫ বছরে এই মাঠে ৬টি টেস্টে মোট ৯৭টি উইকেট নিয়েছেন পেসাররা।

এবারের টেস্ট হবে ইডেনে দুই দলের চতুর্থ মুখোমুখি লড়াই। ১৯৯৬ সালে প্রথম সফরে দক্ষিণ আফ্রিকা জয় পেয়েছিল, তবে ২০০৪ ও ২০১০ সালে হেরে যায় প্রোটিয়া দল। কিছুদিন আগে পাকিস্তানকে হারিয়ে আত্মবিশ্বাসে ভরপুর দক্ষিণ আফ্রিকা শিবির ইতিমধ্যেই কলকাতায় পৌঁছে গিয়েছে। প্রোটিয়া দলে রয়েছেন কেশব মহারাজ, সেনুরান মুথুসামি ও সাইমন হারমারের মতো দক্ষ স্পিনাররা, যাঁরা ভারতীয় ব্যাটারদের চাপে ফেলতে তৈরি করছেন নিজেদের।